โฆษกประจำสำนักนายกรัฐมนตรี เผยนายกฯ ยืนยันจัดงานลอยกระทงได้ตามปกติ แต่ขอประชาชนและผู้ประกอบการปฏิบัติตามมาตรการสาธารณสุขอย่างเคร่งครัด
นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีการงดจัดงานวันลอยกระทงว่า เรื่องดังกล่าวนี้เป็นความเข้าใจคลาดเคลื่อน โดยพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ไม่เคยพูดเรื่องนี้และยืนยันชัดเจนว่าให้สามารถจัดงานวันลอยกระทงได้ แต่ขอให้เป็นไปตามมาตรการของกระทรวง สาธารณสุข ดังนั้นต้องขอทำความเข้าใจกับประชาชนว่านายกรัฐมนตรี เห็นชอบให้จัดงานวันลอยกระทงได้ตั้งแต่แรก ซึ่งในส่วนของทำเนียบรัฐบาลจะมีการจัดงานลอยกระทง ในวันที่ 19 พ.ย. นี้ และเชิญนายกรัฐมนตรีมาเป็นประธานในงานด้วย        ทั้งนี้แต่ละจังหวัดไม่ใช่เฉพาะกรุงเทพมหานคร สามารถจัดงานวันลอยกระทงได้ แต่ทุกอย่างต้องเป็นไปตามมาตรการของกระทรวงสาธารณสุข ทั้งในส่วนของประชาชนและผู้ประกอบการ